বৃহস্পতিবার মুর্শিদাবাদের ডোমকল থানার  গরীবপুর ফেরিঘাটে নৌকাডুবিতে নিখোঁজ হন বহু মানুষ। ঘটনায় প্রায় দু’দিন পরে উদ্ধার হল তিনজনের মৃতদেহ।
প্রথমে নিখোঁজ হন মহিলা ও শিশু মিলিয়ে প্রায় দশজন। বৃহস্পতিবার সন্ধ্যে সাতটা নাগাদ ভৈরব নদীতে মর্মান্তিক ঘটনাটি ঘটে। নৌকায় প্রায় ৭০ জন যাত্রী ছিলেন।

এই বিষয়ে অন্যান্য খবর

ভয়ানক দুর্ঘটনা মুর্শিদাবাদে, নৌকাডুবিতে বহু হতাহতের আশঙ্কা


অনেক যাত্রী সাঁতরে ডাঙায় উঠলেও নিখোঁজ হয়ে যান বেশ কয়েক জন। ধীরে ধীরে তাঁদের অনেকের সন্ধান পাওয়া যায়। ঘটনার পর থেকে তিন জন নিখোঁজ ছিলেন বলে জানায় মুর্শিদাবাদ জেলা প্রশাসন। 
ব্যারাকপুর ও কৃষ্ণনগর থেকে বিশেষ উদ্ধারকারী দল এসে শুক্রবার সকাল থেকে নতুন করে তল্লাশি শুরু করে। শুক্রবার ভোর থেকে তল্লাশি চালিয়ে নিখোঁজ তিনজনের কোনও খোঁজ পাওয়া যায়নি। কিন্তু উদ্ধার হয় একটি ডুবে যাওয়া নৌকা। 
শুক্রবারের পর শনিবার সকাল থেকে শুরু হয় জোর কদমে উদ্ধার কাজ। এদিনই ঘটনাস্থল থেকে ২ কিলোমিটার দূরে উদ্ধার হয় মেয়ে ইম্মে শালমা ও মা জহুরা বিবি জহুরা বিবির দেহ। 
তার কিছুক্ষন পরই উদ্ধার হয় নিখোঁজ বছর দেড়েকের আলামিনের দেহ। তিনজনের দেহ ময়নাতদন্তের জন্য পাঠানো হয়েছে। মৃতদেহ উদ্ধার হতেই শোকের ছায়া নেমে এসেছে গোটা এলাকায়।